LATVIJAS REPUBLIKAS MINISTRU KABINETS

2011. gada \_\_\_.\_\_\_\_\_\_\_\_\_\_\_ Noteikumi Nr.\_\_\_\_\_\_

Rīgā (prot.Nr.\_\_\_\_\_)

**Klasifikācijas sabiedrību (atzīto organizāciju) uzraudzības kārtība**

*Izdoti saskaņā ar Jūrlietu pārvaldes*

*un jūras drošības likuma*

*18.panta ceturto daļu*

**1. Vispārīgie jautājumi**

1. Noteikumi nosaka klasifikācijas sabiedrību (atzīto organizāciju) uzraudzības kārtību.

2. Šo noteikumu izpratnē:

2.1. atzītā organizācija – klasifikācijas sabiedrība, kas atzīta saskaņā ar Eiropas Parlamenta un Padomes 2009.gada 23.aprīļa Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates, un ar kuru valsts akciju sabiedrība “Latvijas Jūras administrācija” (turpmāk – Jūras administrācija) noslēgusi pilnvarojuma līgumu (turpmāk – pilnvarojuma līgums) par šajos noteikumos noteikto funkciju veikšanu;

2.2. starptautiskās konvencijas – 1974.gada 1. novembra Starptautiskā konvencija par cilvēku dzīvības aizsardzību uz jūras un tās 1988.gada protokols, 1966.gada 5.aprīļa Starptautiskā konvencija par kravas marku un tās 1988.gada protokols un 1973.gada 2.novembra Starptautiskā konvencija par piesārņošanas novēršanu no kuģiem un tās 1978.gada protokols kopā ar spēkā esošajiem to grozījumiem, tai skaitā, attiecīgajiem saistošajiem kodeksiem;

2.3. Latvijas kuģis – Latvijas kuģu reģistrā reģistrēts kuģis, uz kuru attiecas starptautiskās konvencijas;

2.4. konvencionālā apliecība – apliecība vai sertifikāts, ko saskaņā ar starptautiskajām konvencijām Latvijas kuģim izsniegusi Jūras administrācija vai tās atzītā organizācija;

2.5. izņēmuma (atbrīvojuma) apliecība – konvencionālā apliecība, kas apstiprina, ka Latvijas kuģis saskaņā ar starptautiskajās konvencijās paredzētajiem nosacījumiem ir atbrīvots no konkrētu starptautisko konvenciju prasību izpildes;

2.6. klasifikācijas apliecība – atzītās organizācijas izsniegts dokuments Latvijas kuģim, kas apliecina, ka kuģis pēc tā uzbūves un mehāniskajām īpašībām ir piemērots konkrētajam mērķim vai pakalpojumam saskaņā ar atzītās organizācijas noteikumiem un procedūrām, kas ir publiski pieejami;

2.7. noteikumi un procedūras – atzītās organizācijas prasības attiecībā uz Latvijas kuģu konstrukciju, būvniecību, iekārtām, apkopi un apskatēm;

2.8. inspekcijas un apskates – inspekcijas un apskates, kas ir obligātas saskaņā ar starptautiskajām konvencijām.

3. Jūras administrācija veic atzīto organizāciju uzraudzību saskaņā ar šajos noteikumos noteikto kārtību un saskaņā ar noslēgto pilnvarojuma līgumu starp Jūras administrāciju un atzīto organizāciju.

**2. Atzīto organizāciju pilnvarošana**

4. Jūras administrācija nodrošina saskaņā ar Starptautiskās Jūrniecības organizācijas (turpmāk – IMO) 2007.gada 29.novembra Rezolūciju A.996 (25) par obligāto IMO instrumentu ieviešanu, un tās grozījumiem, starptautisko konvenciju noteikumu pienācīgu izpildi attiecībā uz Latvijas kuģu inspekcijām un apskatēm un konvencionālo apliecību izsniegšanu, tai skaitā, izņēmuma (atbrīvojuma) apliecību izsniegšanu, ja tādas paredzētas saskaņā ar starptautisko konvenciju prasībām un kuģa īpašnieks to pieprasa.

5. Lai nodrošinātu šo noteikumu 4.punktā minēto prasību izpildi, Jūras administrācija ir tiesīga pilnvarot atzītās organizācijas:

5.1. veikt pilnīgas vai daļējas kuģu inspekcijas vai apskates attiecībā uz konvencionālajām apliecībām un izsniegt attiecīgās konvencionālās apliecības vai pagarināt to derīguma termiņus;

5.2. veikt pilnīgas vai daļējas kuģu inspekcijas vai apskates, pēc kurām Jūras administrācija izsniedz attiecīgās konvencionālās apliecības.

6. Izņēmuma (atbrīvojuma) apliecību Latvijas kuģim izdod Jūras administrācija vai tās atzītā organizācija. Atzītā organizācija izņēmuma (atbrīvojuma) apliecības pirmreizējo izdošanu saskaņo ar Jūras administrāciju.

7. Jūras administrācija nosaka Latvijas kuģiem izsniedzamo apliecību paraugus, ievērojot starptautiskajās konvencijās noteiktās prasības, un izstrādā norādījumus un apkārtrakstus atzītajām organizācijām par atsevišķu starptautisko konvenciju prasību piemērošanu uz Latvijas kuģiem.

8. Šīs nodaļas noteikumi neattiecas uz Latvijas kuģu aprīkojuma atsevišķu priekšmetu sertifikāciju.

**2.1. Atzīto organizāciju skaita ierobežošana un līdzvērtības režīms**

 9. Jūras administrācija neatsaka pilnvarojumu nevienai no atzītajām organizācijām, taču atsevišķos gadījumos drīkst ierobežot atzīto organizāciju skaitu, sniedzot objektīvu šādas rīcības pamatojumu, kas ir saskaņots ar Satiksmes ministriju.

 10. Jūras administrācija pilnvaro atzīto organizāciju, kuras atrašanās vieta ir trešajā valstī, lai veiktu šo noteikumu 4.punktā minētos pienākumus vai daļu no tiem, ja trešā valsts nodrošina līdzvērtīgas darbības iespējas tām atzītajām organizācijām, kuru atrašanās vieta ir Eiropas Savienībā un Eiropas Ekonomikas zonā.

**2.2. Pilnvarojuma līgums**

 11. Slēdzot pilnvarojuma līgumu ar atzīto organizāciju, Jūras administrācija pilnvarojuma līgumā nosaka atzītās organizācijas pienākumus, funkcijas un ietver vismaz šādus nosacījumus:

 11.1. noteikumus, kas minēti IMO 1993.gada 4.novembra rezolūcijas A.739 (18) par pamatnostādnēm organizāciju pilnvarošanā II.pielikumā, IMO MSC apkārtrakstu 710 un MEPC apkārtrakstu 307 par līguma paraugu atzīto organizāciju pilnvarošanai;

 11.2. šādus finansiālās atbildības noteikumus:

 11.2.1. ja tiesas vai šķīrējtiesas lēmums, kas stājies likumīgā spēkā, paredz, ka atbildība, kas iestājas pēc jebkura negadījuma, gulstas uz Jūras administrāciju, un to skar arī prasība atlīdzināt aizskartajām personām par īpašuma zaudējumu vai tam nodarītajiem bojājumiem un cilvēku traumām vai nāvi, tajā pašā tiesā pierādot, ka tas ir noticis atzītās organizācijas, tās struktūrvienību, darbinieku, pārstāvju vai citu personu, kas darbojas atzītās organizācijas vārdā, tīšas rīcības, bezdarbības vai rupjas neuzmanības dēļ, Jūras administrācija ir tiesīga saņemt finansiālu atlīdzību no atzītās organizācijas, ciktāl atzītās organizācijas rīcība, kā tas nolemts tiesā, ir izraisījusi minēto zaudējumu, bojājumus, traumas vai nāvi:

 11.2.1.1. ja tiesas vai šķīrējtiesas lēmums, kas stājies likumīgā spēkā, paredz, ka atbildība, kas iestājas pēc jebkura negadījuma, gulstas uz Jūras administrāciju, un to skar arī prasība atlīdzināt aizskartajām personām par cilvēku traumām vai nāvi, tajā pašā tiesā pierādot, ka tas ir noticis atzītās organizācijas, tās darbinieku, pārstāvju vai citu personu, kas darbojas atzītās organizācijas vārdā, tīšas rīcības, bezdarbības vai rupjas neuzmanības dēļ, Jūras administrācija ir tiesīga saņemt finansiālu atlīdzību saskaņā ar Jūrlietu pārvaldes un jūras drošības likumā noteikto atlīdzības apmēru;

 11.2.1.2. ja tiesas vai šķīrējtiesas lēmums, kas stājies likumīgā spēkā, paredz, ka atbildība, kas iestājas pēc jebkura negadījuma, gulstas uz Jūras administrāciju, un to skar arī prasība atlīdzināt aizskartajām personām par īpašuma zaudējumu vai tam nodarītajiem bojājumiem, tajā pašā tiesā pierādot, ka tas ir noticis atzītās organizācijas, tās darbinieku, pārstāvju vai citu personu, kas darbojas atzītās organizācijas vārdā, tīšas rīcības, bezdarbības vai rupjas neuzmanības dēļ, Jūras administrācija ir tiesīga saņemt finansiālu atlīdzību saskaņā ar Jūrlietu pārvaldes un jūras drošības likumā noteikto atlīdzības apmēru.

 11.3. nosacījumus, ka Jūras administrācija saskaņā ar šo noteikumu 13.punktu regulāri auditē to pienākumu izpildi, ko atzītās organizācijas apņemas veikt Jūras administrācijas vārdā;

 11.4. nosacījumus par Jūras administrācijas tiesībām izlases veidā detalizēti pārbaudīt kuģus;

 11.5. nosacījumus par to, ka atzītā organizācija sniedz detalizētu informāciju Jūras administrācijai par tās uzraudzībā esošiem kuģiem par to nodošanu citai organizācijai, klasifikācijas izmaiņām, to apturēšanu un atsaukšanu, kā arī kuģa apskates laikā konstatētajiem bojājumiem vai trūkumiem, kas rada draudus kuģošanas drošībai, cilvēku veselībai vai draudus apkārtējai videi;

 11.6. prasību, ka atzītajai organizācijai ir filiāle Latvijā ar piekritību Latvijas tiesām;

 11.7. prasību par konvencionālo apliecību neizsniegšanu Latvijas kuģiem, kuriem ir noņemta vai zaudēta kuģa klase, kamēr nav veikta Latvijas kuģa pārbaude Jūras administrācijas noteiktajā apjomā;

 11.8. prasību sadarboties ar ostas valsts kontroles inspekciju, ja uz Latvijas kuģa ostas valsts kontroles inspekcijas laikā tam ir konstatēti būtiski trūkumi;

 11.9. pilnvarojuma līguma apturēšanas un atsaukšanas nosacījumus.

 12. Jūras administrācija sagatavo un iesniedz Satiksmes ministrijai informāciju par pilnvarojuma līgumiem, kas noslēgti ar atzītajām organizācijām. Satiksmes ministrija šo informāciju sniedz Eiropas Komisijai.

**3. Atzīto organizāciju uzraudzība**

13. Veicot atzītās organizācijas uzraudzību, Jūras administrācija regulāri pārbauda, vai tā efektīvi veic savas funkcijas saskaņā ar noslēgto pilnvarojuma līgumu.

14. Lai pārliecinātos par atzītās organizācijas darba kvalitāti, Jūras administrācija pārbauda atzītās organizācijas uzraudzībā esošo Latvijas kuģi ne retāk kā reizi gadā.

15. Jūras administrācija ne retāk kā reizi divos gados apkopo atzīto organizāciju uzraudzības rezultātus un sagatavo ziņojumu par uzraudzības rezultātiem, kuru iesniedz Satiksmes ministrijā. Satiksmes ministrija līdz nākamā gada 31.martam par audita rezultātiem informē Eiropas Komisiju, kā arī Eiropas Savienības un Eiropas Ekonomikas zonas dalībvalstis.

16. Ja Jūras administrācija atzītās organizācijas uzraudzības ietvaros secina, ka atzītajai organizācijai turpmāk nedrīkst ļaut veikt pilnvarojuma līgumā noteiktos uzdevumus, Jūras administrācija aptur vai atsauc pilnvarojuma līgumu un par to pēc iespējas ātrāk informē Satiksmes ministriju. Satiksmes ministrija informē Eiropas Komisiju, kā arī Eiropas Savienības un Eiropas Ekonomikas zonas dalībvalstis, un sniedz pamatojumu par pieņemto lēmumu.

**4. Ziņošana**

17. Īstenojot ostas valsts kontroli, Jūras administrācija ziņo Eiropas Komisijai, Eiropas Savienības un Eiropas Ekonomikas zonas dalībvalstīm, kā arī attiecīgajai kuģa karoga valstij par atklātajiem gadījumiem, kad atzītā organizācija, kas darbojas karoga valsts vārdā, ir izdevusi derīgas konvencionālās apliecības kuģiem, kas neatbilst starptautisko konvenciju prasībām, vai ziņo par jebkuru neatbilstību, ko pieļāvis kuģis ar derīgu klasifikācijas apliecību jomā, uz kuru attiecas šī apliecība. Attiecīgo atzīto organizāciju Jūras administrācija informē sākotnējās inspekcijas laikā, lai tā nekavējoties uzsāktu nepieciešamos pasākumus neatbilstību novēršanai.

18. Šo noteikumu 17.punktā minēto ziņošanu Jūras administrācija veic tikai par gadījumiem, kas radījuši nopietnus draudus drošībai un videi, vai kad fakti norāda uz atzītās organizācijas nolaidīgu rīcību.

**5. Tehnisko normatīvu piemērošana**

19. Latvijas kuģiem ir jābūt konstruētiem, būvētiem, aprīkotiem un ekspluatētiem saskaņā ar noteikumiem un procedūrām, ko korpusam, mehānismiem, elektriskajām un vadības ierīcēm izvirza atzītās organizācijas. Atzītā organizācija, slēdzot ar Latvijas kuģa īpašnieku līgumu par kuģa uzraudzību, nodrošina kuģa īpašnieku ar informāciju par atzītās organizācijas izvirzītajām prasībām.

 20. Jūras administrācija un atzītā organizācija sadarbojas, lai izstrādātu atzītās organizācijas noteikumus un procedūras, kā arī veic pārrunas, lai panāktu starptautisko konvenciju saskaņotu interpretāciju.

 21. Attiecībā par šo noteikumu 19.punktā minētajiem nosacījumiem Latvijas kuģiem, Jūras administrācija var piemērot citus noteikumus, ko uzskata par līdzvērtīgiem tiem, kurus piemēro atzītā organizācija, vienīgi ar nosacījumu, ka Satiksmes ministrija ziņo Eiropas Komisijai un Eiropas Savienības un Eiropas Ekonomikas zonas dalībvalstīm par līdzvērtīgu noteikumu piemērošanu. Līdzvērtīgus noteikumus piemēro tikai tādā gadījumā, ja nav saņemti iebildumi no Eiropas Komisijas un Eiropas Savienības un Eiropas Ekonomikas zonas dalībvalstīm.

**6. Noslēguma jautājums**

 22. Atzīt par spēku zaudējušiem Ministru kabineta 2006.gada 9.maija noteikumus Nr. 373 “Klasifikācijas sabiedrību (atzīto organizāciju) uzraudzības kārtība” (Latvijas Vēstnesis, 2006, 77nr.).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2009.gada 23.aprīļa Direktīvas 2009/15/EK par kopīgajiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates, un attiecīgajām darbībām, kuras veic valsts administrācijas jūras lietu jomā (dokuments attiecas uz EEZ).

Ministru prezidents V. Dombrovskis

Satiksmes ministrs U. Augulis

Iesniedzējs:

satiksmes ministrs U. Augulis

Vīza:

valsts sekretārs A. Matīss

21.04.2011 14:30

1564

L. Rituma

67028198,

laima.rituma@sam.gov.lv

J. Jankoviča,

 67062133,

jana.jankovica@lja.lv